Holbæk Kommune har fået Danmarks yngste borgmester nogensinde. Det er 24-årige Christina K. Hansen fra Socialdemokratiet, der bliver ny borgmester.

Holbæk har fået landets yngste borgmester med socialdemokratiske Christina Krzyrosiak Hansen, der er 24 år.

Hun snupper borgmesterkæden fra den siddende borgmester, Venstres Søren Kjærsgaard.

- Jeg har det godt. Det har været en lang dag og nat, men jeg er utrolig glad for det samarbejde, vi har stablet på benene. Jeg er utrolig glad for, at vi faktisk har fået et bredt flertal, det er meget gavnligt for Holbæk Kommune, siger Christina K. Hansen.

Venstre som indtil nu har siddet på borgmesterposten fik et ringe valg i Holbæk. De fik nemlig halveret deres mandater ned til seks. Socialdemokratiet mistede dog også et mandat, men er det største parti i kommunen. ​

- Borgerne har vist mig den tillid i går, og det ansvar vil jeg selvfølgelig tage på mig, siger Christina K. Hansen.

Ingen pris betalt

Socialdemokratiet har siddet i forhandlinger sammen med Dansk Folkeparti, SF og Enhedslisten siden tirsdag nat.

De fire partier havde lange snakke til helt ud på de tidlige morgentimer onsdag, men måtte efter klokken fem trykke på pauseknappen og sende forhandlingerne til hjørne.

- Jeg føler faktisk ikke, der har været en pris at betale. Alle partier har budt ind med det, der var vigtigt for dem. Og gudskelov har det været sådan, at vi har kunnet blive enige. Og det glæder vi også selvfølgelig til at præsentere for jer, men der har vi to partier mere, vi skal forhandle med, siger Christina K. Hansen.

Forhandlinger fortsætter ind til i morgen, fortæller den nye borgmester.

- Vi er lige nu og her i forhandlinger med Lokallisten og med De Radikale om at udvide kredsen og lande en politisk aftale sammen med dem, siger Christina K. Hansen.

John Harpøth bliver viceborgmester

Dansk Folkepartis John Harpøth bliver viceborgmester.

- Vi får forhåbentligt noget ro ud af det og noget stabililtet i byrådet fremadrettet. Og så får vi en klar melding på, at det er det budget 2018, som vi har landet 29 ud af 31, som vi bærer videre. Det er omdrejningspunktet for, at vi kan få Holbæk på fode igen, siger John Harpøth.

Christina K. Hansen er ikke ny i politik. Hun blev allerede som 20-årig i 2013 valgt ind i Holbæk Byråd